मेक इन इंडिया से भारत जल्द बनेगा विश्व गुरु: मनीष यादव
मेकइन इंडिया के प्रदेश संयोजक एवं भाजपा युवा मोर्चा के प्रदेश महामंत्री मनीष यादव ने कहा कि मेक इन इंडिया से भारत देश की तस्वीर बदल जाएगी और यह एक विकसित देश बनेगा। मेक इन इंडिया के भारत में होने से बड़े बड़े देशों में भारत का नाम गर्व से लिया जाएगा और भारत दुनिया का नंबर वन विकसित देश होगा। भाजपा के जिला कार्यालय में आयोजित मेक इन इंडिया की कार्यशाला में बतौर मुख्यातिथि बोल रहे थे। कार्यशाला की अध्यक्षता मेक इन इंडिया के जिला संयोजक संदीप मूंड ने की। कार्यशाला का शुभारंभ मनीष खोखा ने किया गया।
मुख्यातिथि यादव ने कहा कि भारतवासियों ने यह सपना देखा है कि उनका यह देश विश्व में एक अलग पहचान कायम करें। प्रधानमंत्री नरेंद्र मोदी ने भारतवासियों के इस सपने को साकार करने हेतु पंच क्रांति योजना शुरू की, मेक इन इंडिया इसी योजना का एक स्वरूप है। आज विश्व की बड़ी बड़ी कंपनियां मेक इन इंडिया से जुड़ रही है और भारत में अपने प्लांट स्थापित कर रही है। ऐसे में वो दिन अब दूर नहीं, जब लाखों लोगों को मेक इन इंडिया के माध्यम से रोजगार मिलेगा और देश में बेरोजगारी की समस्या हल होगी। भाजपा युवा मोर्चा के प्रदेश सचिव एवं मेक इन इंडिया के सह-संयोजक विकास शर्मा ने कहा कि मेक इन इंडिया के प्रशिक्षण शिविरों का आयोजन जल्द ही पूरे हरियाणा में करवाया जाएगा, ताकि प्रधानमंत्री नरेंद्र मोदी के नेतृत्व में भारत को विकसित देश बनाने का सपना जल्द से जल्द पूरा हो सके। मंच संचालन युवा मोर्चा के जिला महामंत्री मुकेश मेहता ने किया। इस अवसर पर युवा मोर्चा के जिलाध्यक्ष तरुण गुलाटी, मीडिया प्रभारी नरेश सचदेवा, पारूल ढाका, हनुमान कुण्डू, विक्रम चानना, सागर बजाज, संदीप नढा, अंग्रेज सिंह, विकास शर्मा मौजूद थे।
hin_Deva hin_Deva hin_Deva